Document ID: 31996L0044

Komisjoni direktiiv 96/44/EÜ,
1. juuli 1996,
millega kohandatakse tehnika arenguga nõukogu direktiivi 70/220/EMÜ mootorsõidukite heitgaaside tekitatud õhusaaste vastu võetavaid meetmeid käsitlevate liikmesriikide õigusaktide ühtlustamise kohta
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 20. märtsi 1970. aasta direktiivi 70/220/EMÜ mootorsõidukite heitgaaside tekitatud õhusaaste vastu võetavaid meetmeid käsitlevate liikmesriikide õigusaktide ühtlustamise kohta, [1] viimati muudetud direktiiviga 94/12/EÜ, [2] eelkõige selle artiklit 5,
ning arvestades, et:
nõukogu direktiiv 70/220/EMÜ on üks mitmest üksikdirektiivist EMÜ tüübikinnitusmenetluse kohta, mis kehtestati direktiiviga 70/156/EMÜ, [3] viimati muudetud komisjoni direktiiviga 95/54/EÜ; [4] sellest tulenevalt kohaldatakse käesoleva direktiivi suhtes direktiivi 70/156/EMÜ sätteid, mis kehtivad sõiduki süsteemide, osade ja eraldi seadmestike puhul;
direktiivis 70/220/EMÜ sätestatakse selle rakendusalasse kuuluvate mootorsõidukite heitmete katsetamise spetsifikatsioonid, pidades silmas saadud kogemusi ja laborimeetodite tehnilist taset tundub olevat asjakohane neid spetsifikatsioone kohandada;
samuti on asjakohane ühtlustada direktiivi 70/220/EMÜ katsetingimused süsinikdioksiidi heitkoguseid ja mootorsõidukite kütusekulu käsitlevas nõukogu 16. detsembri 1980. aasta direktiivis 80/1268/EMÜ, [5] viimati muudetud komisjoni direktiiviga 93/116/EÜ, [6] sätestatud katsetingimustega eelkõige ulatuses, mis puudutab sõiduki tuletatud massi ja kasutatava ekvivalentse inertsi vahelist suhet;
käesoleva direktiiviga viiakse direktiivi 70/220/EMÜ ekvivalentset inertsi käsitlevad sätted vastavusse direktiivi 80/1268/EMÜ sätetega ning direktiivi 70/220/EMÜ teatise ja tüübikinnitustunnistuse sõnastus vastavusse direktiivi 70/156/EMÜ sõnastusega;
kõnealused muudatused puudutavad ainult direktiivis sisalduvaid rakendussätteid ja heitkoguste mõõtetehnikat; seetõttu ei ole vaja direktiivile vastavaid olemasolevaid tüübikinnitusi kehtetuks tunnistada ega takistada kõnealuste tüübikinnitustega hõlmatavate uute sõidukite registreerimist, müüki ega kasutuselevõtmist;
käesolevas direktiivis sätestatud meetmed on direktiiviga 70/156/EMÜ asutatud tehnika arengule kohandamise komitee arvamusega kooskõlas,
ON VASTU VÕTNUD KÄESOLEVA DIREKTIIVI:
Artikkel 1
Direktiivi 70/220/EMÜ lisasid muudetakse kooskõlas käesoleva direktiivi lisaga.
Artikkel 2
Alates 1. jaanuarist 1997 ei tohi liikmesriigid enam anda:
- EMÜ tüübikinnitust direktiivi 70/156/EMÜ artikli 4 lõike 1 kohaselt ega
- siseriiklikku tüübikinnitust, välja arvatud tuginemise korral direktiivi 70/156/EMÜ artikli 8 lõike 2 sätetele,
uuele sõidukitüübile õhusaastest tulenevatel põhjustel, kui sõidukitüüp ei vasta direktiivi 70/220/EMÜ sätetele.
Käesoleva direktiiviga ei tunnistata kehtetuks ühtegi direktiivi 70/220/EMÜ kohaselt varem antud tüübikinnitust ega takistata selliste tüübikinnituste laiendamist selle direktiivi alusel, mille kohaselt esialgne tüübikinnitus anti.
Artikkel 3
1. Liikmesriigid jõustavad käesoleva direktiivi järgimiseks vajalikud õigus- ja haldusnormid 31. detsembriks 1996. Liikmesriigid teatavad nendest viivitamata komisjonile.
Kui liikmesriigid need normid vastu võtavad, lisavad nad nendesse või nende ametliku avaldamise korral nende juurde viite käesolevale direktiivile. Viitamise viisi näevad ette liikmesriigid.
2. Liikmesriigid edastavad komisjonile käesoleva direktiiviga reguleeritavas valdkonnas nende vastuvõetavate siseriiklike põhiliste õigusnormide teksti.
Artikkel 4
Käesolev direktiiv jõustub 20. päeval pärast selle avaldamist Euroopa Ühenduste Teatajas.
Artikkel 5
Käesolev direktiiv on adresseeritud liikmesriikidele.
Brüssel, 1. juuli 1996

Labels: 7
8
15
20